BMT Bosh kotibi O`zbekiston Prezidentiga minnatdorlik maktubini yo`lladi

BMT Bosh kotibi Antoniu Guterrish O`zbekiston Prezidenti Shavkat Mirziyoevga global miqyosda o`t ochishni to`xtatishga da`vatni qo`llab-quvvatlagani uchun minnatdorlik maktubi yo`lladi.
Nomada, xususan, O`zbekiston va BMT o`rtasidagi hamkorlikning bugungi darajasi, mamlakatimizda pandemiyani jilovlash bo`yicha ko`rilgan qat`iy choralar yuksak baholangan, Sirdaryo viloyatidagi to`g`on yorilishi natijasidagi suv toshqinidan jabrlanganlar bilan birdamlik bildirilgan.
Xususan,
"Sizning Hukumatingiz tomonidan O`zbekiston Respublikasida virusning tarqalishini jilovlash, shuningdek, pandemiyaning ijtimoiy-iqtisodiy, shu jumladan aholining eng ehtiyojmand qatlamlari uchun oqibatlarini yumshatish bo`yicha ko`rilgan qat`iy choralarni yuksak baholayman. Hukumatingiz va rezident-koordinator boshchiligida BMTning Mamlakat guruhi o`rtasidagi hamkorlik yuqori darajada ekani meni ruhlantiradi.
BMT qarama-qarshi tomonlar ezgu niyatlari yoki o`t ochishni vaqtincha to`xtatish to`g`risidagi bayonotlardan urushni yakunlashga, uzoq muddatli siyosiy echimlar va barqaror tinchlikka erishishga o`tishiga ko`maklashish uchun barcha hukumat muassasalari va manfaatdor tashkilotlar bilan hamkorlikni davom ettiradi. Siz sa`y-harakatlarimizni qo`llab-quvvatlashda davom etasiz, deb umid qilaman.
Shuningdek, Sirdaryo viloyatida to`g`on yorilgani to`g`risidagi xabarni chuqur qayg`u bilan qabul qilganimni ta`kidlashni istardim. Uning oqibatidagi suv toshqinidan jabrlangan O`zbekiston xalqi va qo`shni Qozog`iston xalqiga hamdardlik bildiraman. Muhtoj odamlarga yordam ko`rsatishda O`zbekiston va Qozog`iston hukumatlari yaqindan o`zaro hamkorlik qilayotganini yuksak baholayman" , deyilgan BMT Bosh kotibi maktubida.